Vroeë Kersfees ná fout met fabriek se salarisbetalingsDie “vrygewige” staalfabriek is geleë in die stad Charleroi, sowat 50 km suid van België se hoofstad, Brussel. Foto: Google Maps Sowat 230 werknemers van ŉ staalfabriek in België het ŉ onverwagte meevaller gekry toe hul werkgewer op betaaldag per ongeluk amper R500 000 te veel aan hulle elkeen oorbetaal het. Volgens die gelukkige werknemers het party die geld, wat weens ŉ boekhoukundige fout verkeerdelik aan hulle oorbetaal is, blitsvinnig verlede naweek uitgegee, berig die Belgiese dagblad Het Laatste Nieuws. Hulle het glo gemeen dis ’n enorme vroeë Kersbonus. “Ek was geskok toe ek sien hoeveel my rekeningsaldo is,” het ŉ werknemer aan die Belgiese media gesê. Hy kry gewoonlik elke maand ŉ salaris van nagenoeg R26 000, maar verlede Vrydag is sowat R510 000 in sy rekening inbetaal. “Maar dit was duidelik dat dit ŉ fout was; dus het ek niks met die geld gedoen nie,” het die eerlike werknemer vertel. Toe die fabriek sy fout agterkom, het die werknemers e-pos gekry waarin hulle vriendelik dog dringend versoek is om die geld dadelik aan hul werkgewer terug te betaal. Party het die aanmaning eers die Maandag gesien. Die totale bedrag wat verkeerdelik uitbetaal is, beloop sowat R113 miljoen. Na verwagting sal dit baie swaar gaan om dit alles terug te kry. Iemand wat vertroud is met die fabriek se dilemma, het die afgelope week aan die media gesê: “Die probleem is dat enkele werknemers ŉ deel van die geld uitgegee het. Hulle het casino toe gegaan, terwyl van die ander se skuld outomaties afbetaal is as gevolg van beslagleggingsbevele teen hulle.”